O‘ZBEKISTON DAVLAT KONSERVATORIYASI FAOLIYATINI TAKOMILLAShTIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining “Toshkent davlat konservatoriyasini O‘zbekiston davlat konservatoriyasiga aylantirish to‘g‘risida” 2002-yil 16-apreldagi PF-3052-son Farmonini bajarish yuzasidan hamda o‘zbek xalqining milliy musiqiy merosi negizida musiqa san’atini rivojlantirish, sifat jihatidan yangi musiqiy ta’lim tizimini yaratish, yuqori malakali san’at kadrlari tayyorlashni takomillashtirish maqsadida Vazirlar Mahkamasi qaror qiladi:
 1. O‘zbekiston davlat konservatoriyasi musiqa san’atining barcha yo‘nalishlari va mutaxassisliklari bo‘yicha tayanch oliy ta’lim muassasasi hamda mazkur ta’lim sohasi pedagoglari, mutaxassislarining malakasini oshirish va ularni qayta tayyorlash markazi etib belgilansin.
 2. O‘zbekiston Respublikasi Madaniyat ishlari vazirligi:
 ko‘p asrlik musiqiy merosimizni, milliy va jahon musiqa san’ati taraqqiyotini, milliy musiqa asboblarining tarixini o‘rganish maqsadida bir oy muddatda Davlat konservatoriyasi tarkibida ixtisoslashtirilgan Ilmiy-tadqiqot markazi va Musiqa muzeyi tashkil etsin;
 O‘zbekiston Respublikasi Oliy va o‘rta maxsus ta’lim vazirligi, Fanlar akademiyasi hamda Fan va texnologiyalar markazi bilan birgalikda ikki hafta muddatda Ilmiy-tadqiqot markazi va Musiqa muzeyi nizomlarini ishlab chiqsin va tasdiqlasin;
 musiqiy ta’lim muassasalarini zamonaviy musiqiy o‘quv adabiyotlari bilan ta’minlash, ularni muntazam chop etishni yo‘lga qo‘yish maqsadida bir oy muddatda O‘zbekiston davlat konservatoriyasi huzurida ixtisoslashtirilgan “Musiqa” nashriyoti, bosmaxona va ovoz yozish studiyasi tashkil etsin;
 chet eldagi musiqa muassasalarida ta’lim olayotgan va samarali ijodiy faoliyat ko‘rsatayotgan O‘zbekiston ijodkor yoshlari vakillari bilan doimiy aloqada bo‘lishni ta’minlash, O‘zbekiston davlat konservatoriyasi faoliyatida ularning ijodiy salohiyatidan foydalanish, respublikada musiqa anjumanlari va festivallari o‘tkazish bo‘yicha tadbirlarni bir oy muddatda ishlab chiqsin va tasdiqlasin;
 respublika va xorijiy mamlakatlarning taniqli ijrochilari va san’at arboblarini, yetakchi pedagog-mutaxassislarini konservatoriyada ishlashga taklif etish tartibini bir oy muddatda ishlab chiqsin va 2002/2003 o‘quv yilidan boshlab amalga kiritsin;
 O‘zbekiston Respublikasi Mehnat va aholini ijtimoiy muhofaza qilish vazirligi hamda Moliya vazirligi bilan birgalikda o‘rta maxsus madaniyat va san’at o‘quv yurtlari konsertmeystyerlari va yetakchi konsertmeystyerlari mehnatiga haq to‘lash shartlarini bir oy muddatda qayta ko‘rib chiqsin va belgilangan tartibda tasdiqlasin.
 3. 2002/2003 o‘quv yilidan boshlab O‘zbekiston davlat konservatoriyasi huzurida 125 nafar o‘quvchiga mo‘ljallangan Iqtidorli bolalar akademik litseyi tashkil etilsin.
 O‘zbekiston Respublikasi Madaniyat ishlari vazirligi O‘rta maxsus, kasb-hunar ta’limi markazi bilan birgalikda Iqtidorli bolalar akademik litseyini asbob-anjomlar, cholg‘u asboblari, texnik vositalar, shuningdek o‘quv jarayonini tashkil etish bo‘yicha zamonaviy talablarga javob beradigan o‘quv-normativ hujjatlar bilan ta’minlashga doir zarur tadbirlarni ishlab chiqsin va amalga oshirsin.
 4. O‘zbekiston Respublikasi Madaniyat ishlari vazirligi Oliy va o‘rta maxsus ta’lim vazirligi, Xalq ta’limi vazirligi, O‘rta maxsus, kasb-hunar ta’limi markazi bilan birgalikda:
 2002/2003 o‘quv yilidan boshlab O‘zbekiston davlat konservatoriyasi tarkibida turli darajadagi pedagog kadrlar uchun malaka oshirish fakulteti tashkil etsin va bir oy muddatda uning o‘quv rejalari hamda dasturlarini ishlab chiqsin va tasdiqlasin;
 bir oy muddatda kadrlar tayyorlash milliy modeli asosida ta’lim jarayonining uzluksizligi va izchilligini hisobga olgan holda maxsus musiqa maktablari, musiqa akademik litseylari va kollejlari, shuningdek mazkur yo‘nalishlar va ixtisosliklar bo‘yicha kadrlar tayyorlaydigan oliy o‘quv yurtlari, shu jumladan O‘zbekiston davlat konservatoriyasi uchun Davlat ta’lim standartlari, o‘quv rejalari va dasturlarini ishlab chiqsin va tasdiqlasin.
 5. 2002/2003 o‘quv yilidan boshlab V. Uspenskiy va R. Glier nomidagi Respublika o‘rta maxsus musiqa maktab-internatlari negizida, ular faoliyatining iqtisodiy, ijtimoiy va boshqa shart-sharoitlarini saqlab qolgan holda Respublika maxsus musiqa akademik litseylari tashkil etilsin. Musiqiy ta’limni va o‘qitish jarayonining uzluksizligini ta’minlash maqsadida, istisno tariqasida, ushbu akademik litseylar negizida mavjud boshlang‘ich va o‘rta maktablar (internatlar bilan birga) saqlab qolinsin. 
 O‘zbekiston Respublikasi Madaniyat ishlari vazirligi Xalq ta’limi vazirligi va O‘rta maxsus, kasb-hunar ta’limi markazi bilan birgalikda bir oy muddatda Respublika maxsus musiqa akademik litseylari tuzilmasini va nizomlarini ishlab chiqsin va tasdiqlasin.
 6. O‘zbekiston davlat konservatoriyasining noyob binolari majmui murakkab muhandislik kommunikatsiyalaridan zarur darajada foydalanishni, ular texnik holatining yuqori darajada bo‘lishini ta’minlash maqsadida O‘zbekiston davlat konservatoriyasi huzurida Binolardan foydalanish direksiyasi ilovaga muvofiq tashkil etilsin.
 O‘zbekiston Respublikasi Madaniyat ishlari vazirligi Moliya vazirligi bilan kelishgan holda bir oy muddatda Direksiya to‘g‘risidagi nizomni ishlab chiqsin va tasdiqlasin.
 7. O‘zbekiston Respublikasi Moliya vazirligi:
 O‘zbekiston davlat konservatoriyasi huzurida tashkil etiladigan Akademik litseyga 2002-yilgi Davlat budjetida belgilangan moliyaviy normativlar asosida yangi o‘quv yilidagi joriy xarajatlar uchun, ta’lim sohasida nazarda tutilgan mablag‘lar doirasida zarur mablag‘lar ajratsin;
 O‘zbekiston Respublikasi Madaniyat vazirligi tizimidagi o‘quv yurtlari uchun 2002-yilgi Davlat budjeti doirasida nazarda tutilgan mablag‘lardan 2002-yilda Davlat konservatoriyasini cholg‘u asboblari, maxsus teatr jihozlari, yorug‘lik-ovoz kuchaytirish apparatlari, mebellar, zamonaviy kompyuter texnikasi, o‘quv-metodik adabiyotlar va boshqalar bilan ta’minlash, shuningdek chet eldan san’at sohasidagi yuqori malakali mutaxassislarni jalb etish bilan bog‘liq xarajatlarni qoplash uchun foydalanishga ruxsat etsin. 2003-yildan boshlab ko‘rsatib o‘tilgan maqsadlar uchun O‘zbekiston Respublikasi Madaniyat vazirligi tomonidan taqdim etilgan asoslangan hisob-kitoblarni hisobga olgan holda mablag‘lar ajratsin.
 9. Toshkent shahar hokimligi bir oy muddatda:
 O‘zbekiston davlat konservatoriyasi hamda uning huzurida tashkil etiladigan Iqtidorli bolalar akademik litseyi va Malaka oshirish fakulteti uchun yotoqxona binosi ajratib, uning rekonstruksiya qilinishi va jihozlanishini ta’minlasin;
 O‘zbekiston davlat konservatoriyasining eski binosiga (Toshkent shahri, Pushkin ko‘chasi, 31-uy) Hamza nomidagi Toshkent musiqa kollejini, shuningdek Respublika “Ma’naviyat va ma’rifat” markazini joylashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari H.S. Karamatov zimmasiga yuklansin.
 Jami: 110,5 shtat birligi.